Ńdɔ̄ hḿ Betsalêl a ngákom ezímbi ai elé ásie, moŋolo mə́ mɔ́ mə́bɛ̄ ai etun á ńtīē, dzoŋolo wɔ́ dá ai etun á ndam, dzoŋolo wɔ́ dá ai etun a ńkōŋ. 2Ńdɔ̄ fə a ngáman dzɔ́ wɔ́bɔ ai ǹkɔn mvɔ́d á ńnə̄m étēde ai á ńsəŋ, ńdɔ̄ fə a ngábán miǹkadaga mí mvɔ́d ḿboməná. 3Ńdɔ a ngányámala mvɔ́d, a komó mīńsə́g mínyi, a fudí myā á məkǒl mə́nyi, míbɛ̄ ḿfág vī, míbɛ̄ ḿfág ḿbɔ̄g. 4Ńdɔ́ a ngákom mim̀bóŋ mí ásie míbɛ̄, a mana mya wɔ́bɔ̄ mvɔ́d. 5Ńdɔ́ a ngásɔ́mi mim̀bóŋ á míńsə́g yā məvɛl mə́ ézímbí árka, nə́ bə́ bə̄gə̄ dzɔ́. 6Ńdɔ̄ fə a ngákom etɔá évaa miǹsə́m, mvɔ́d mvɔ̄d, é ngábə́ moŋolo mə́ mɔ́ mə́bɛ̄ ai etun á ńtīē, dzoŋolo wɔ́ dá ai etun á ndam. 7A ngákom bəkerúbim bə́ mvɔ́d bə́bɛ̄, a ngálwí bɔ ǹlwíán á mvɔ́d, a tə́lé bɔ̄ á mə̄búg mə́ étɔá évaa miǹsə́m mə́bɛ̄, 8kerúbim m̀bɔ́g ábúg dī ényɔ́ ḿbɔ̄g ábūg ávɔ̄g, bə́ lādá á kpím ai məbúg mə́ étɔá évaa miǹsə́m mə́bɛ̄. 9Bəkerúbim bə́ ngábə́ məfǎb mə́ ndāmá bɔ̄ á yób bə́ yaligi etɔá évaa ­miǹsə́m ai məfǎb mábán, ényɔ́ á tə́lə̄ ósū ényɔ́ ḿbɔ̄g, bə́sə̄ bə́ bəbəgə etɔá évaa ­miǹsə́m. 10A ngákom təbə́lə ai elé ásie, a tɔá moŋolo mə́ mɔ́ mə́bɛ̄ á ńtīē, dzoŋolo wɔ́ dá á ndam, ai dzoŋolo wɔ́ dá ai etun á ńkōŋ. 11A ngáman nyé wɔ́bɔ̄ ńkɔn mvɔ́d, a dzamán fə̄ nyé ai miǹkadaga mí mvɔ́d ḿboməná. 12Ńdɔ a ngákom nyé ńkadaga ḿboməná, ndam anə́ dwé a dzamán nyē ai miǹkɔ́dɔgɔ mí mvɔ́d a ǹkadagǎ tē ḿboməná.